b'\n_START_ARTICLE_\nMelbu\n_START_SECTION_\nFiskeri- og trafikkhavn\n_START_PARAGRAPH_\n100 \xc3\xa5r etter at de f\xc3\xb8rste havnearbeidene ble igangsatt p\xc3\xa5 Melbu, kunne Kystverket den 12. juni 2008 overlevere den nye fiskeri- og trafikkhavna til Hadsel kommune. I hovedsak betydde utbyggingen langt sikrere seilingsforhold og en roligere havn enn tidligere. Det gamle molol\xc3\xb8pet mot vest \xe2\x80\x93 hvorfra uv\xc3\xa6ret fritt kunne passere gjennom molo\xc3\xa5pningen \xe2\x80\x93  ble lukket, mens et nytt mologap ble \xc3\xa5pnet mot s\xc3\xb8r. Dagens havn gir langt bedre seilingsforhold inn og ut av Melbu havn \xe2\x80\x93 selv under d\xc3\xa5rlige v\xc3\xa6rforhold. Store deler av havna ble dessuten mudret til en gjennomsnittlig dybde p\xc3\xa5 mellom syv og \xc3\xa5tte meter, som tillater st\xc3\xb8rre skip i anl\xc3\xb8pe havna. Melbu havn har i dag blant annet fergekai, fiskerikai, godsterminal, allmenningskai og liggeplasser for tr\xc3\xa5lere og mindre fiskefart\xc3\xb8y, samt kommunal flytebrygge for sm\xc3\xa5b\xc3\xa5ter i indre havn. Den lokale fiskefl\xc3\xa5ten har dessuten sine redskapsanlegg innerst i havna.\n_START_SECTION_\nVeier\n_START_PARAGRAPH_\nFylkesvei 82 g\xc3\xa5r gjennom Melbu og videre ut til Lofoten via ferge fra Melbu til Fiskeb\xc3\xb8l. Via fylkesvei 82 kommer man i motsatt retning til Stokmarknes lufthavn, Skagen, som ligger omtrent 25 kilometer fra Melbu. Fylkesvei 881 (Nordland) g\xc3\xa5r p\xc3\xa5 yttersiden/vestsiden av Hadsel\xc3\xb8ya, fra Melbu til Stokmarknes.\n_START_SECTION_\nFergesambandet Melbu-Fiskeb\xc3\xb8l\n_START_PARAGRAPH_\nFergesambandet Melbu-Fiskeb\xc3\xb8l over Hadselfjorden har siden 17. januar 1967 knyttet naboregionene Lofoten og Vester\xc3\xa5len sammen. Etter etablering av Lofast \xe2\x80\x93 Lofotens fastlandsforbindelse \xe2\x80\x93 gikk trafikken kraftig ned p\xc3\xa5 dette sambandet, men i 2011 og 2012 viser statistikken at man igjen er i ferd med \xc3\xa5 n\xc3\xa5 nye h\xc3\xb8yder i trafikken.\n_START_SECTION_\nLokalradio\n_START_PARAGRAPH_\nMelbu er vert for kommunens eneste lokalradio, dugnadsbaserte Radio Melbu, som sender til store deler av kommunen p\xc3\xa5 FM 103,6 Mhz.\n_START_SECTION_\nIdrett\n_START_PARAGRAPH_\nMelbo Idrettslag er en av mange frivillige organisasjoner med mange medlemmer fra Melbu og omegn samt Hadsel kommune for \xc3\xb8vrig.\n_START_SECTION_\nSkole\n_START_PARAGRAPH_\nMelbus nye barneskole kostet 120 millioner kroner, og sto ferdig bygget h\xc3\xb8sten 2016. Det nyoppussede skolekvartalet p\xc3\xa5 Melbu har barnehage, SFO, barneskole, ungdomsskole, fagskole og videreg\xc3\xa5ende skole p\xc3\xa5 rekke og rad langs skolegata._NEWLINE_NAFs eneste \xc3\xb8vingsbane i Nordre Nordland er p\xc3\xa5 Melbu, n\xc3\xa6r sj\xc3\xa5f\xc3\xb8roppl\xc3\xa6ringa ved Hadsel videreg\xc3\xa5ende skole, studiested Melbu. Banen har to l\xc3\xb8p hvor underlaget i friksjonsfeltene best\xc3\xa5r av st\xc3\xa5lplater.'